Ou landsvlag: AfriForum gaan nie verder appelleerDie appèlhof in Bloemfontein. (Argieffoto: ANA) Die burgerregte-organisasie AfriForum gaan nie verder appelleer teen die hofuitspraak wat die vertoon van die ou Suid-Afrikaanse landsvlag in die meeste omstandighede tot haatspraak verklaar nie. Dít volg nadat die appèlhof in Bloemfontein AfriForum se appèlaansoek teen ’n vroeëre uitspraak Vrydag van die hand gewys het. Die appèlhof het wel die gelykheidshof se aanvanklike bevel dat “enige” vertoning van die ou vlag haatspraak is, gewysig deur nou spesifiek “ongevraagde openbare vertoon” te verbied. In die lig hiervan sê die organisasie dat hy besluit het om nie appèl teen die uitspraak aan te teken nie. “AfriForum bly steeds gekant teen verbanningsbevele oor simbole. Ná deeglike bespreking het AfriForum besluit om nie verder regshulpbronne aan die ou vlagsaak toe te wys deur dit Konstitusionele Hof toe te neem nie,” het Ernst van Zyl, veldtogbeampte vir strategie en inhoud by AfriForum, gesê. “AfriForum sal wel die situasie bly monitor om te verhoed dat die vlagsaak die deure oopmaak vir toenemende verbanningsbevele op ander fronte.” AfriForum sê hy gaan nou sy regshulpbronne toespits om die gevaarlike dubbele standaarde oor haatspraak in die huidige politieke orde en in die howe te beveg. “Daar is geen gronde dat ’n simbool wat sonder ’n oproep tot geweld vertoon word tot haatspraak verklaar word, terwyl die Kill the Boer-dreunsang, waardeur die EFF moord op etniese gronde aanhits, deur die howe as aanvaarbaar beskou word nie. “Die boere van ons land word steeds wreed geteister en geteiken deur die EFF se haatlike Kill the Boer-dreunsang. AfriForum se fokus is om, namens boere en die etniese minderheidsgroepe wat deur hierdie dreunsang in gevaar gestel word, hierdie skadelike dubbele standaarde te verslaan.” AfriForum wag tans nog vir ’n hofdatum in die appèlhof waar die organisasie sy stryd sal voortsit om hierdie lied tot haatspraak te laat verklaar.